Bosh prokuratura: O‘zbekistonda 100 ming aholiga o‘rtacha 13,3ta jinoyat to‘g‘ri kelmoqda

Bosh prokuratura tomonidan Ichki ishlar vazirligi bilan hamkorlikda jinoyatlarni fosh etish bo‘yicha kompleks choralar ko‘rildi, deb xabar bermoqda mahkama matbuot xizmati. 
Xususan:
joylarda amaliy yordam ko‘rsatish uchun Bosh prokuratura va IIV xodimlari tarkibidan doimiy faoliyat yuritadigan ishchi guruhlar tashkil etildi;
jinoyatlarni tezkor fosh etish bo‘yicha hududlarda tajribali xodimlar (ekspertlar, kriminalistlar, tergovchilar)dan iborat ishchi guruhlar tuzildi;
joriy yilning 1 martidan elektron jinoiy-huquqiy statistika oid yagona axborot tizimi ishga tushirildi;
onlayn rejimda nazorat imkonini beruvchi fosh etilmagan jinoyatlarning yagona elektron bazasi yaratildi;
huquqbuzarliklar profilaktikasi bilan shug‘ullanuvchi organlarning hamkorligini ta'minlovchi dasturiy ilova yaratildi hamda Navoiy viloyatida sinov tariqasida ishga tushirildi;
qidiruvdagi shaxslar tergov va sud organlariga ixtiyoriy kelgan taqdirda, ehtiyot chorasi o‘zgartirilishi haqida qidirilayotgan shaxslarning qarindoshlariga tushuntirishlar berilmoqda.
Ko‘rilgan chora-tadbirlar natijasida, joriy yilning ikki oyida:
sodir etilgan jinoyatlar sonining keskin kamayishiga erishildi, xususan bu ko‘rsatkich 4.246 ta jinoyatni tashkil etib, 2018 yilning shu davriga (5.811) nisbatan 27%ga kamaygan;
O‘zbekistonda 100 ming aholiga o‘rtacha 13,3 ta jinoyat to‘g‘ri kelmoqda (bu ko‘rsatkich Tojikistonda – 40, Ozarboyjon – 44, Moldova – 150, Rossiya – 225, Qozog‘iston – 240ni tashkil etadi), jinoyatchilik darajasi o‘tgan yilga (18,1) nisbatan 26,5%ga kamaygan;
jinoyat sodir etganligi uchun qidirilayotgan shaxslarning 277 nafari ushlandi, 346 ta jinoyat ishi sudlarga yuborildi;
fosh etilmagan jinoyatlar soni (87) o‘tgan yil bilan (144) solishtirganda 40%ga kamaygan;
sodir etilgan barcha qotillik, bosqinchilik, og‘ir tan jarohat yetkazish, nomusga tegish jinoyatlari to‘laqonli fosh etildi;
jinoyat sodir etgan 93 nafar shaxsning xorijiy davlatlardan ekstraditsiyasi ta'minlangan.